CELEX: 32014D0004(01)
Language: fi
Date: 2014-02-06 00:00:00
Title: 2014/427/EU: Euroopan keskuspankin päätös, annettu 6 päivänä helmikuuta 2014 , Euroopan keskuspankin edustajien nimittämisestä valvontaelimeen (EKP/2014/4)

3.7.2014   
            
            
               FI
            
            
               Euroopan unionin virallinen lehti
            
            
               L 196/38
            
         EUROOPAN KESKUSPANKIN PÄÄTÖS,
   annettu 6 päivänä helmikuuta 2014,
   Euroopan keskuspankin edustajien nimittämisestä valvontaelimeen
   
      (EKP/2014/4)
   
   
      (2014/427/EU)
   
   EUROOPAN KESKUSPANKIN NEUVOSTO, joka
   ottaa huomioon luottolaitosten vakavaraisuusvalvontaan liittyvää politiikkaa koskevien erityistehtävien antamisesta Euroopan keskuspankille 15 päivänä lokakuuta 2013 annetun neuvoston asetuksen (EU) N:o 1024/2013 (1) ja erityisesti sen 26 artiklan 1, 2 ja 5 kohdan,
   ottaa huomioon Euroopan keskuspankin työjärjestyksen hyväksymisestä 19 päivänä helmikuuta 2004 tehdyn päätöksen EKP/2004/2 (2) ja erityisesti sen 13b.6 artiklan,
   sekä katsoo seuraavaa:
   
               (1)
            
            
               Asetuksen (EU) N:o 1024/2013 26 artiklan 5 kohdan mukaan EKP:n neuvosto nimittää valvontaelimeen neljä Euroopan keskuspankin (EKP) edustajaa, joista kukaan ei saa hoitaa tehtäviä, jotka liittyvät suoraan EKP:n rahapoliittiseen tehtävään.
            
         
               (2)
            
            
               Asetuksen (EU) N:o 1024/2013 26 artiklan 2 kohdan mukaan valvontaelintä koskevissa EKP:n edustajien nimityksissä on noudatettava sukupuolten tasapainon, kokemuksen ja pätevyyden periaatteita.
            
         
               (3)
            
            
               On tarpeen täydentää asetusta (EU) N:o 1024/2013 EKP:n neljän edustajan nimittämistä valvontaelimeen koskevan menettelyn, heidän erottamistaan koskevien edellytysten ja menettelyn sekä näihin tehtäviin nimitettyihin henkilöihin sovellettavien ehtojen osalta,
            
         ON HYVÄKSYNYT TÄMÄN PÄÄTÖKSEN:
   1 artikla
   EKP:n edustajien nimittäminen valvontaelimeen
   1.   EKP:n neljä edustajaa nimitetään valvontaelimeen henkilöistä, joilla on arvostettu asema ja ammattikokemus pankkitoiminnan ja rahatalouden alalla.
   2.   Heidän toimikautensa on viisi vuotta, eikä heitä voida nimittää uudeksi toimikaudeksi. Tästä poiketen EKP:n neljän ensimmäisen edustajan toimikausi on ensimmäisen nimityksen osalta kolmesta viiteen vuoteen.
   3.   EKP:n edustajien palvelussuhteen ehdoista ja erityisesti heidän palkastaan, eläkkeestään ja muista sosiaalietuuksistaan sovitaan EKP:n kanssa tehtävässä sopimuksessa, ja ne vahvistaa EKP:n neuvosto johtokunnan ehdotuksesta.
   4.   EKP:n edustajat hoitavat tehtävänsä päätoimisesti tai osa-aikaisesti EKP:n kanssa tehtyjen sopimusten ehtojen mukaisesti. EKP:n edustaja ei saa harjoittaa muuta palkallista tai palkatonta ammattitoimintaa, ellei EKP:n neuvosto ole myöntänyt hänelle lupaa. Lupaa ei voida myöntää toimintaan, joka voi johtaa tai voi vaikuttaa johtavan eturistiriitoihin valvontaelimen jäsenen aseman kanssa. EKP:n edustaja ei varsinkaan saa suorittaa tehtäviä asetuksen (EU) N:o 1024/2013 2 artiklassa tarkoitetuille kansallisille toimivaltaisille viranomaisille.
   5.   Jos EKP:n edustaja valvontaelimessä ei enää täytä niitä vaatimuksia, joita hänen tehtävänsä edellyttävät, tai hän on syyllistynyt vakavaan rikkomukseen, EKP:n neuvosto voi johtokunnan pyynnöstä ja häntä kuultuaan päättää, että hänet erotetaan.
   6.   Vapautuneet EKP:n edustajien paikat valvontaelimessä täytetään nimittämällä uusi edustaja tämän päätöksen mukaisesti.
   2 artikla
   Voimaantulo
   Tämä päätös tulee voimaan 6 päivänä helmikuuta 2014.
   
      Tehty Frankfurt am Mainissa 6 päivänä helmikuuta 2014.
      
         
            EKP:n puheenjohtaja
         
         Mario DRAGHI
      
   
   
      (1)  EUVL L 287, 29.10.2013, s. 63.
   
      (2)  EUVL L 80, 18.3.2004, s. 33.